**Strømlinjeformet produksjon** eller **veltrimmet produksjon** (engelsk: **lean manufacturing**, noen ganger direkte oversatt som **slank produksjon**) betegner en produksjonsmetodikk for fremstilling av varer og tjenester. Begrepet er hentet fra ledelsesteori og kom i bruk på 1990-tallet. Metodikken fokuserer på å eliminere såkalt sløsing (waste) og ser på kundens opplevelse av produktets verdi fremfor kostnadselementer. Det underliggende målet er å forbedre den bedriftsøkonomiske lønnsomheten. Sentralt i denne tenkningen er det å skape merverdi med mindre innsats av ressurser. 

Slank produksjon er i hovedsak hentet fra TPS (Toyota Production System). Dette systemet er kjent for å søke og redusere syv former for sløsning (seven wastes) i en kontinuerlig forbedringsprosess, men det finnes forskjellige synspunkter på hvordan resultater best kan oppnås. Toyotas vekst fra et lite selskap til verdens største bilprodusent har selvsagt skapt stor interesse for de bakenforliggende prinsippene og strategiene.

Slank produksjon betraktes ofte som et mer raffinert konsept enn effektiviseringsforsøk basert på tids- og metodestudier, blant annet utviklet av Frederick Winslow Taylor og Henry Ford. I slank produksjon har man tatt lærdom av blant annet de feil som disse gjorde[]. Det finnes også gamle, grunnleggende verdier som nøysomhet og sparsommelighet, økt effektivitet og mindre sløsing i denne metodikken samtidig som den bygger på bruk av empiriske data, fremfor ukritisk godtakelse av vedtatte sannheter.

Opprinnelse
-----------

Prinsippene for slank produksjon er hentet fra japansk produksjonsindustri. Termen «Lean Production» ble oppfunnet og første gang brukt av John Krafcik i en artikkel fra høsten 1988 kalt *Triumph of the Lean Production System* som ble publisert i Sloan Management Review. Artikkelen var basert på Krafciks masteroppgave ved MITs Sloan School of Management. Krafcik hadde bakgrunn fra en stilling som kvalitetsingeniør ved Toyota/GMs fellesforetak, NUMMI, i California før han søkte til Massachusetts Institute of Technology for å ta en mastergrad. 

For mange er slank produksjon et sett av verktøy som bidrar til å identifisere og kontinuerlig eliminere sløsing (*muda*). Etter hvert som sløsing elimineres, forbedres kvaliteten, samtidig som produksjonstiden og kostnadene blir redusert. Eksempler på slike verktøy er verdistrømanalyse, 5S, Kanban og poka-yoke (å gjøre «idiotsikkert»/forhindre feil bruk).

Se også
-------

* A3-problemløsning

Referanser
----------

1. ↑  Sørensen, Charlotte (28. november 2016). «Førjulskaos? LEAN er redningen!». forskning.no. Arkivert fra originalen 21. januar 2018. Besøkt 21. januar 2018.
2. ↑  Johansen, Pål Wasa (10. april 2016). «Veltrimmet produksjon». *Pål Wasa Johansen*. Besøkt 26. oktober 2021.
3. ↑  Tangen, Erik L. Thoresen, Trym Leirvåg, Irmin Ibrahimovic og Anders Klevstrand (17. juni 2019). «Innovasjons-studenter har beskrevet «veltrimmet produksjon» for Cicignon Park». *Fredriksstad Blad* **(norsk)**. Besøkt 26. oktober 2021.
4. ↑  Aaram, Av Jarle. «Lean Manufacturing: Slank produksjon gir bedre lønnsomhet». *Tungt*. Besøkt 26. oktober 2021.
5. ↑  Halse, Lise Lillebrygjeld. «Drømmen om en slank organisasjon». *HiMoldes uavhengige avis*. Besøkt 26. oktober 2021.
6. ↑  de Bucourt, Maximilian ; Busse, Reinhard; Güttler, Felix; Wintzer, Christian; Collettini, Federico; Kloeters, Christian; Hamm, Bernd og Teichgräber, Ulf K. (2011). «Lean manufacturing and Toyota Production System terminology applied to the procurement of vascular stents in interventional radiology». *Insights Imaging*. 2 (4): 415–423. doi:10.1007/s13244-011-0097-0.

Eksterne lenker
---------------

* 

| * v
* d
* r
Metoder i strømlinjeformet produksjon |
| --- |
| 
* Produksjonsøy
* Takttid
* Standardisert arbeid
* Kontinuerlig flyt
* Kanban
* 5 hvorfor
* Rask omstillingstid
* Feilsikring
* Linjebalansering
* Totalt produktivt vedlikehold
* 5S (sortere, systematisere, skinne, standardisere, sikre)
* PDCA (planlegge, utføre, kontrollere, korrigere)

 |

|  |  |
| --- | --- |
| Oppslagsverk/autoritetsdata | Store Danske Encyklopædi **·** Store Danske Encyklopædi **·** Encyclopædia Britannica **·** GND **·** LCCN **·** BNF **·** BNF (data) **·** BBC Things
 |